User:KeralaFreelancer/sandbox

Sufyan Abdulsalam

Sufyan Abdulsalam, Chairman of MICR, is a well known scholar and writer among Gulf Malayalees.

Request review at WP:AFC
P. K. Ahmadali Madani

'''പി. കെ. അഹമ്മദലി മദനി'''

മതപ്രബോധനത്തോടൊപ്പം അറബി ഭാഷയുടെ പ്രചരണത്തിനും അറബി അധ്യാപകരുടെ സുരക്ഷയ്‌ക്കും വേണ്ടി കഠിനാധ്വാനം ചെയ്‌ത പി കെ അഹ്‌മദലി മദനിയുടെ വിയോഗം സമുദായത്തിനു കനത്ത നഷ്‌ടമാണുണ്ടാക്കിയത്‌. ഇസ്‌ലാഹി രംഗത്ത്‌ നിറസാന്നിധ്യമായിരുന്നു മദനി. പ്രായാധിക്യം വകവെക്കാത്ത ഊര്‍ജ്ജസ്വലത മദനിയെ ശ്രദ്ധേയനാക്കി. കേരള അറബിക്‌ ടീച്ചേഴ്‌സ്‌ ഫെഡറേഷന്റെ ആവിര്‍ഭാവം മുതല്‍ ആ പ്രസ്ഥാനത്തിന്റെ വളര്‍ച്ചയില്‍ വലിയ പങ്കുവഹിച്ചു.

1935 ജൂണ്‍ 16-ന്‌ വേങ്ങരക്കടുത്ത്‌ വലിയോറയിലെ മുജാഹിദ്‌ നേതാവായിരുന്ന അധികാരി പി കെ മുഹമ്മദ്‌ സാഹിബിന്റെ മൂത്ത മകനായാണ്‌ ജനനം. തിരൂരങ്ങാടി ഗവ. ഹൈസ്‌കൂള്‍ അധ്യാപകനായതോടൊയാണ്‌ ചെമ്മാട്ടേക്ക്‌ താമസംമാറ്റിയത്‌. ചെമ്മാട്‌ സലഫി മസ്‌ജിദിനടുത്തുള്ള ക്വാര്‍ട്ടേഴ്‌സില്‍ കുടുംബസമേതം താമസമാക്കിയ മദനി പിന്നീട്‌ അത്‌ വിലക്ക്‌ വാങ്ങി വീടാക്കി മാറ്റി. ലളിതമായ ജീവിതം നയിച്ച മദനിക്ക്‌ നല്ലൊരു വീട്‌ പണിയാനുള്ള സൗകര്യങ്ങളുണ്ടായിട്ടും ആ ക്വാര്‍ട്ടേഴ്‌സ്‌ മാറ്റിപ്പണിത്‌ ആധുനിക രൂപത്തിലുള്ള വീടാക്കി മാറ്റാന്‍ തയ്യാറായില്ല.

കെ എ ടി എഫിന്റെ മജ്ജയും മാംസവുമായിരുന്നു അഹമ്മദലി മദനി. സര്‍ക്കാര്‍ മേഖലയിലും സ്വകാര്യമേഖലയിലും പ്രവര്‍ത്തിക്കുന്ന അധ്യാപകരെ ഒരേ സംഘടനയ്‌ക്ക്‌ കീഴില്‍ കോര്‍ത്തിണക്കി 1974-ല്‍ സര്‍ക്കാറില്‍ നിന്ന്‌ ഇരട്ട അംഗീകാരം നേടിയെടുത്തു. അറബി അധ്യാപകരെ പൊതുധാരയിലേക്ക്‌ ഉയര്‍ത്തിക്കൊണ്ടുവരുന്നതിന്‌ മദനി അക്ഷീണം പ്രവര്‍ത്തിച്ചിട്ടുണ്ട്‌. 1967-ല്‍ കേരള വിദ്യാഭ്യാസമന്ത്രിയായിരുന്ന സി എച്ച്‌ മുഹമ്മദ്‌ കോയയാണ്‌ അറബി അധ്യാപകരെ ഭാഷാധ്യാപകരാക്കി ഉയര്‍ത്തിയതും അറബി ഭാഷാപഠനത്തിന്‌ കൂടുതല്‍ പിരിയിഡുകള്‍ അനുവദിച്ചതും. ഇതിനു പിന്നില്‍ അഹമ്മദലി മദനിയുടെ കരങ്ങള്‍ക്ക്‌ നല്ല പങ്കുണ്ടായിരുന്നു. കെ എ ടി എഫ്‌ പ്രഖ്യാപിക്കുന്ന ധര്‍ണയും പ്രകടനവും സമ്മേളനവും പിക്കറ്റിംഗും സെമിനാറും ക്യാമ്പും മേളകളുമെല്ലാം വിജയിപ്പിക്കാന്‍ അണികളെ സജ്ജരാക്കുന്നതില്‍ മദനിയുടെ മാതൃക അനന്യമാണ്‌.

1960-കളില്‍ കെ എ ടി എഫിന്റെ മുഖപത്രമായ അല്‍ബുശ്‌റ അറബി മാസിക കെ എന്‍ എം സംസ്ഥാന ജനറല്‍ സെക്രട്ടറിയായിരുന്ന കെ പി മുഹമ്മദ്‌ മൗലവിയുടെ പത്രാധിപത്യത്തില്‍ പ്രസിദ്ധീകരിച്ചിരുന്നു. ഇടക്കാലത്ത്‌ ഇത്‌ നിലച്ചുപോയെങ്കിലും 1976-ല്‍ പുനസ്ഥാപിക്കുന്നതിന്‌ മദനി കഠിനമായി പ്രവര്‍ത്തിച്ചു. 1980-ല്‍ നടന്ന ഭാഷാസമരം വിജയിപ്പിക്കുന്നതില്‍ യൂത്ത്‌ലീഗ്‌ നേതാക്കള്‍ക്കൊപ്പം മദനിയുമുണ്ടായിരുന്നു. 1980 ജൂലൈ 4-ന്‌ സെക്രട്ടറിയേറ്റിന്‌ മുന്നില്‍ കെ എ ടി എഫിന്റെ നേതൃത്വത്തില്‍ നടത്തിയ ധര്‍ണ അറബി അധ്യാപക പ്രസ്ഥാനത്തിന്‌ മറക്കാനാവാത്തതാണ്‌. ഭാഷാപ്രേമികളെ മുഴുവന്‍ കെ എ ടി എഫിന്റെ കീഴില്‍ അണിനിരത്തുന്നതില്‍ മദനി നടത്തിയ പ്രവര്‍ത്തനം വിജയംകണ്ടു. ധര്‍ണ്ണ ഉദ്‌ഘാടനം ചെയ്‌ത സി എച്ച്‌ മുഹമ്മദ്‌ കോയ ആയിരക്കണക്കായ അറബിഅധ്യാപകരോടായി ഇങ്ങനെ പറഞ്ഞു: `നിങ്ങള്‍ റോഡിലിറങ്ങി സമരം ചെയ്യേണ്ടവരല്ല, നിങ്ങള്‍ സ്‌കൂളിലേക്ക്‌ മടങ്ങുക, ഈ സമരം സമുദായം ഏറ്റെടുത്തിരിക്കുന്നു' -ആ പ്രഖ്യാപനത്തിനെ തുടര്‍ന്ന്‌ 1980 ജൂലൈ 30-ന്‌ കലക്‌ടറേറ്റുകള്‍ക്ക്‌ മുമ്പില്‍ മുസ്‌ലിം യൂത്ത്‌ ലീഗീന്റെ ആഭിമുഖ്യത്തില്‍ ധര്‍ണകള്‍ നടന്നു. മലപ്പുറം കലക്‌ടറേറ്റിന്‌ മുമ്പില്‍ നടന്ന ധര്‍ണ്ണക്കിടെ പോലീസിന്റെ വെടിയേറ്റ്‌ മൂന്ന്‌ യുവാക്കള്‍ മരിക്കാനിടയായി. കെ എ ടി എഫ്‌ നടത്തിവന്ന സമരം സി എച്ചിന്റെ പ്രഖ്യാപനത്തോടെ യൂത്ത്‌ലീഗ്‌ ഏറ്റെടുത്തു. അറബിഭാഷയുടെ നിലനില്‍പിന്നായി നടത്തിയ ഈ സമരം എക്കാലത്തും സ്‌മരിക്കപ്പെടും. അധ്യാപകരുടെ നിയമനവുമായും മറ്റുമുള്ള പല സംശയങ്ങള്‍ക്ക്‌ നിവാരണം കണ്ടെത്താന്‍ അധ്യാപകര്‍ അദ്ദേഹത്തെയാണ്‌ സമീപിച്ചിരുന്നത്‌. എല്ലാ പ്രശ്‌നങ്ങളും പൂര്‍ണ്ണമായും മനസ്സിലാക്കി പരിഹാരം കണ്ടെത്തുന്നതില്‍ മദനി പ്രത്യേകം ശ്രദ്ധിച്ചിരുന്നു.

1990-ല്‍ സര്‍വ്വീസില്‍ നിന്ന്‌ പിരിഞ്ഞെങ്കിലും മരിക്കുംവരെ മദനി കെ എ ടി എഫ്‌ നേതാവ്‌ തന്നെയായിരുന്നു. റിട്ടയര്‍മെന്റിന്‌ ശേഷം 13 വര്‍ഷമായി നടന്നുവന്ന കെ എ ടി എഫിന്റെ സംസ്ഥാന പരിപാടികളിലെല്ലാം മദനിയുടെ ഉപദേശനിര്‍ദ്ദേശങ്ങളും പങ്കാളിത്തവുമുണ്ടായിരുന്നു. ഭാഷാധ്യാപകര്‍ക്ക്‌ ഹെഡ്‌മാസ്റ്റര്‍ പ്രമോഷന്‌ അര്‍ഹത നല്‍കുക, കേരളത്തില്‍ അറബിക്‌ യൂണിവേഴ്‌സിറ്റി സ്ഥാപിക്കുക എന്നീ ആവശ്യങ്ങള്‍ കെ എ ടി എഫ്‌ വര്‍ഷങ്ങളായി ആവശ്യപ്പെട്ടുവന്നവയാണ്‌. ഈ ആവശ്യം അധികാരികളുടെ മുമ്പില്‍ അവതരിപ്പിക്കുന്നതിലും മദനി ഏറെ പ്രവര്‍ത്തിച്ചിട്ടുണ്ട്‌. ഇവ രണ്ടും ഒരളവോളം വിജയിച്ചു എന്നത്‌ വിസ്‌മരിക്കാവതല്ല.

കേരളത്തിലെ ഇസ്‌ലാഹി പ്രസ്ഥാനചരിത്രത്തിലും കര്‍മ നൈരന്തര്യത്തിലൂടെ മദനി തന്റെ സാന്നിധ്യം അടയാളപ്പെടുത്തി. കെ എന്‍ എമ്മിന്റെയും കെ ജെ യുവിന്റെയും നേതൃസ്ഥാനത്ത്‌ പതിറ്റാണ്ടുകള്‍ നിറഞ്ഞുനിന്ന മദനി സംഘടനാ കക്ഷിത്വത്തിനതീതമായ സ്‌നേഹസൗഹൃദം സ്ഥാപിക്കുന്നതില്‍ പ്രത്യേകം ശ്രദ്ധിച്ചിരുന്നു.

കെ എന്‍ എമ്മിന്റെ മുഖപത്രമായ അല്‍മനാറിന്റെ എഡിറ്ററായിരുന്ന മൂസാ വാണിമേല്‍ സ്ഥാനം ഒഴിവായപ്പോള്‍ അഹമ്മദലി മദനി ഈ സ്ഥാനമേറ്റെടുത്തു. രോഗസംബന്ധമായി വിശ്രമിക്കുമ്പോഴും അല്‍മനാറിന്റെ പ്രവര്‍ത്തനങ്ങള്‍ മുടങ്ങാതെ ശ്രദ്ധിച്ചുപോന്നു. വീട്ടിലിരുന്ന്‌ ലേഖനങ്ങള്‍ പരിശോധിക്കാനും മറ്റും മദനി നടത്തിയ ശ്രമങ്ങള്‍ അദ്ദേഹത്തിന്റെ ഉത്തരവാദിത്തബോധത്തിന്‌ തെളിവാണ്‌. മുസ്‌ലിംലീഗ്‌ പ്രവര്‍ത്തകനായിരുന്ന മദനി മുസ്‌ലിംലീഗ്‌ നേതാക്കളുമായി അടുത്ത ബന്ധം പുലര്‍ത്തി. മദനിയുടെ വിയോഗം അറബി അധ്യാപക പ്രസ്ഥാനത്തിനും മുജാഹിദ്‌ പ്രസ്ഥാനത്തിനും വലിയ നഷ്‌ടമാണുണ്ടാക്കിയത്‌. അല്ലാഹു പരേതന്‌ മശ്‌ഫിറത്തും മര്‍ഹമനും നല്‍കി അനുഗ്രഹിക്കട്ടെ